Document ID: 32008L0044

KOMISJONI DIREKTIIV 2008/44/EÜ,
4. aprill 2008,
millega muudetakse nõukogu direktiivi 91/414/EMÜ toimeainete bentiavalikarbi, boskaliidi, karvooni, fluoksastrobiini, Paecilomyces lilacinus’e ja protiokonasooli lisamisega
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 6 lõiget 1,
ning arvestades järgmist:
(1)
Vastavalt direktiivi 91/414/EMÜ artikli 6 lõikele 2 sai Belgia äriühingult Kumiai Chemicals Industry Co Ltd. 19. aprillil 2002 taotluse toimeaine bentiavalikarbi kandmiseks direktiivi 91/414/EMÜ I lisasse. Komisjoni otsusega 2003/35/EÜ (2) kinnitati, et toimik on täielik ning seda võib pidada põhimõtteliselt vastavaks direktiivi 91/414/EMÜ II ja III lisas loetletud andmete ja teabega seotud nõuetele.
(2)
Vastavalt direktiivi 91/414/EMÜ artikli 6 lõikele 2 sai Saksamaa 26. aprillil 2001 taotluse äriühingult BASF AG toimeaine boskaliidi kandmiseks direktiivi 91/414/EMÜ I lisasse. Komisjoni otsusega 2002/268/EÜ (3) kinnitati, et toimik on täielik ning seda võib pidada põhimõtteliselt vastavaks direktiivi 91/414/EMÜ II ja III lisas loetletud andmete ja teabega seotud nõuetele.
(3)
Vastavalt direktiivi 91/414/EMÜ artikli 6 lõikele 2 said Madalmaad äriühingult Luxan B.V. 26. märtsil 1997 taotluse toimeaine karvooni kandmiseks direktiivi 91/414/EMÜ I lisasse. Komisjoni otsusega 1999/610/EÜ (4) kinnitati, et toimik on täielik ning seda võib pidada põhimõtteliselt vastavaks direktiivi 91/414/EMÜ II ja III lisas loetletud andmete ja teabega seotud nõuetele.
(4)
Vastavalt direktiivi 91/414/EMÜ artikli 6 lõikele 2 sai Ühendkuningriik äriühingult Bayer AG 25. märtsil 2002 taotluse toimeaine fluoksastrobiinii kandmiseks direktiivi 91/414/EMÜ I lisasse. Otsusega 2003/35/EÜ kinnitati, et toimik on täielik ning seda võib pidada põhimõtteliselt vastavaks direktiivi 91/414/EMÜ II ja III lisas loetletud andmete ja teabega seotud nõuetele.
(5)
Vastavalt direktiivi 91/414/EMÜ artikli 6 lõikele 2 sai Belgia äriühingult Prophyta 15. septembril 2002 taotluse toimeaine Paecilomyces lilacinus’e tüve 251 (edaspidi Paecilomyces lilacinus) kandmiseks direktiivi 91/414/EMÜ I lisasse. Komisjoni otsusega 2003/305/EÜ (5) kinnitati, et toimik on täielik ning seda võib pidada põhimõtteliselt vastavaks direktiivi 91/414/EMÜ II ja III lisas loetletud andmete ja teabega seotud nõuetele.
(6)
Vastavalt direktiivi 91/414/EMÜ artikli 6 lõikele 2 sai Ühendkuningriik äriühingult Bayer CropScience 25. märtsil 2002 taotluse toimeaine protiokonasooli kandmiseks direktiivi 91/414/EMÜ I lisasse. Otsusega 2003/35/EÜ kinnitati, et toimik on täielik ning seda võib pidada põhimõtteliselt vastavaks direktiivi 91/414/EMÜ II ja III lisas loetletud andmete ja teabega seotud nõuetele.
(7)
Nimetatud toimeainete mõju inimeste tervisele ja keskkonnale taotlejate kavandatud kasutusviiside puhul on hinnatud vastavalt direktiivi 91/414/EMÜ artikli 6 lõigetele 2 ja 4. Määratud referentliikmesriigid esitasid komisjonile toimeainete hindamisaruannete projektid 13. aprillil 2004 (bentiavalikarb), 22. novembril 2002 (boskaliid), 16. oktoobril 2000 (karvoon), 2. septembril 2003 (fluoksastrobiin), 3. novembril 2004 (Paecilomyces lilacinus) ja 18. oktoobril 2004 (protiokonasool).
(8)
Liikmesriikide ja Euroopa Toiduohutusameti hindamistöörühma eksperdid vaatasid hindamisaruanded läbi ning esitasid need komisjonile Euroopa Toiduohutusameti teaduslike aruannetena 15. juunil 2007 fluoksastrobiini (6) ja Paecilomyces lilacinus’e (7) ning 12. juulil 2007 bentiavalikarbi (8) ja protiokonasooli (9) kohta. Liikmesriigid ja komisjon vaatasid kõnealused aruanded ja hindamisaruannete projektid boskaliidi ja karvooni kohta läbi toiduahela ja loomatervishoiu alalises komitees ning need vormistati lõplikult 22. jaanuaril 2008 komisjoni läbivaatamisaruandena bentiavalikarbi, boskaliidi, karvooni, fluoksastrobiini, Paecilomyces lilacinus’e ja protiokonasooli kohta.
(9)
Mitmete uuringute põhjal on selgunud, et asjaomaseid toimeaineid sisaldavad taimekaitsevahendid peaksid üldiselt vastama direktiivi 91/414/EMÜ artikli 5 lõike 1 punktides a ja b ning artikli 5 lõikes 3 ette nähtud nõuetele, eriti nende kasutusviiside puhul, mida uuriti ja mida komisjoni läbivaatamisaruandes üksikasjalikult kirjeldati. Seetõttu on asjakohane kanda bentiavalikarb, boskaliid, karvoon, fluoksastrobiin, Paecilomyces lilacinus ja protiokonasool kõnealuse direktiivi I lisasse, et tagada kõigis liikmesriikides asjaomaseid toimeaineid sisaldavate taimekaitsevahendite kasutuslubade väljaandmine vastavalt kõnealuse direktiivi sätetele.
(10)
Ilma et see piiraks eespool nimetatud järeldust, on fluoksastrobiini ja protiokonasooli puhul vaja koguda täiendavat teavet teatavate küsimuste kohta. Direktiivi 91/414/EMÜ artikli 6 lõikes 1 on sätestatud, et toimeaine kandmisel I lisasse võib esitada tingimusi. Seetõttu on asjakohane nõuda, et fluoksastrobiini tuleks veel katsetada, et kinnitada ohuhinnangut pinnavee ja muude loomade kui rottide metaboliitide suhtes, ning et protiokonasooli tuleks veel katsetada, et kinnitada ohuhinnangut triasooli metaboliidi derivaatide suhtes ja ohtu seemnetoidulistele lindudele ja imetajatele ning et vastavad uuringud peaksid esitama teavitajad.
(11)
Ilma et see piiraks direktiiviga 91/414/EMÜ kindlaksmääratud kohustusi, mis kaasnevad toimeaine kandmisega I lisasse, tuleks pärast toimeaine loetelusse kandmist anda liikmesriikidele kuus kuud aega bentiavalikarbi, boskaliidi, karvooni, fluoksastrobiini, Paecilomyces lilacinus’t või protiokonasooli sisaldavate taimekaitsevahendite kehtivate ajutiste kasutuslubade läbivaatamiseks, et tagada direktiivis 91/414/EMÜ, eriti selle artiklis 13 sätestatud nõuete ja I lisas esitatud asjakohaste tingimuste täitmine. Liikmesriigid peavad kehtivad ajutised kasutusload ümber registreerima, neid muutma või need tühistama vastavalt direktiivi 91/414/EMÜ sätetele. Erandina nimetatud tähtajast tuleks ette näha pikem ajavahemik iga taimekaitsevahendi iga kavandatava kasutusviisi täieliku, III lisa nõuetele vastava toimiku esitamiseks ja hindamiseks direktiivis 91/414/EMÜ sätestatud ühtsete põhimõtete alusel.
(12)
Seega on asjakohane direktiivi 91/414/EMÜ vastavalt muuta.
(13)
Käesoleva direktiiviga ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 91/414/EMÜ I lisa muudetakse vastavalt käesoleva direktiivi lisale.
Artikkel 2
1. Liikmesriigid võtavad vastu ja avaldavad käesoleva direktiivi täitmiseks vajalikud õigusnormid hiljemalt 31. jaanuariks 2009. Nad edastavad kõnealuste õigusnormide teksti ning kõnealuste normide ja käesoleva direktiivi vahelise vastavustabeli viivitamata komisjonile.
Liikmesriigid kohaldavad neid sätteid alates 1. veebruarist 2009.
Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud põhiliste siseriiklike õigusnormide teksti.
Artikkel 3
1. Vajaduse korral muudavad liikmesriigid direktiivi 91/414/EMÜ kohaselt bentiavalikarbi, boskaliidi, karvooni, fluoksastrobiini, Paecilomyces lilacinus’t või protiokonasooli toimeainetena sisaldavate taimekaitsevahendite kehtivaid lube või tühistavad need 31. jaanuariks 2009. Eelkõige kontrollivad nad nimetatud tähtpäevaks, et kõnealuse direktiivi I lisas bentiavalikarbi, boskaliidi, karvooni, fluoksastrobiini, Paecilomyces lilacinus’e või protiokonasooli suhtes sätestatud tingimused on täidetud, välja arvatud kõnealuseid toimeaineid käsitleva kande B osas nimetatud tingimused, ning et loa valdajal on olemas kõnealuse direktiivi artikli 13 lõike 2 tingimuste kohaselt sama direktiivi II lisa nõuetele vastav toimik või juurdepääs sellele.
2. Erandina lõikest 1 teevad liikmesriigid iga lubatud taimekaitsevahendi puhul, mis sisaldab bentiavalikarbi, boskaliidi, karvooni, fluoksastrobiini, Paecilomyces lilacinus’t või protiokonasooli ainsa toimeainena või ühena mitmest toimeainest, mis kõik on hiljemalt 31. juuliks 2008 lisatud direktiivi 91/414/EMÜ I lisa loetelusse, toote uue hindamise direktiivi 91/414/EMÜ III lisa nõuetele vastava toimiku põhjal vastavalt kõnealuse direktiivi VI lisas sätestatud ühtsetele põhimõtetele ning võttes arvesse kõnealuse direktiivi I lisa bentiavalikarbi, boskaliidi, karvooni, fluoksastrobiini, Paecilomyces lilacinus’t või protiokonasooli käsitleva kande B osa. Kõnealuse hindamise põhjal määravad nad kindlaks, kas toode vastab direktiivi 91/414/EMÜ artikli 4 lõike 1 punktides b, c, d ja e sätestatud tingimustele.
Pärast kindlaksmääramist toimivad liikmesriigid järgmiselt:
a)
toote puhul, mis sisaldab ainsa toimeainena bentiavalikarbi, boskaliidi, karvooni, fluoksastrobiini, Paecilomyces lilacinus’t või protiokonasooli, muudavad liikmesriigid vajaduse korral kasutusluba või tühistavad selle hiljemalt 31. jaanuariks 2010, või
b)
juhul kui toode sisaldab bentiavalikarbi, boskaliidi, karvooni, fluoksastrobiini, Paecilomyces lilacinus’t või protiokonasooli ühena mitmest toimeainest, muudavad liikmesriigid luba või tühistavad selle hiljemalt 31. jaanuariks 2010 või kuupäevaks, mis on ette nähtud loa muutmiseks või tühistamiseks vastavas direktiivis või direktiivides, millega asjaomane toimeaine või asjaomased toimeained kanti direktiivi 91/414/EMÜ I lisasse, olenevalt sellest, kumb kuupäev on hilisem.
Artikkel 4
Käesolev direktiiv jõustub 1. augustil 2008.
Artikkel 5
Käesolev direktiiv on adresseeritud liikmesriikidele.
Brüssel, 4. aprill 2008

Labels: 1
0
3
6
12